กรมอนามัย แนะกินสมุนไพรฤทธิ์เผ็ดร้อน - ผัก ผลไม้วิตามินซีสูง เสริมภูมิต้านหวัด
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า ในช่วงหน้าฝน หรือช่วงที่อากาศเปลี่ยนแปลง กลุ่มที่ต้องดูแลเป็นพิเศษคือ กลุ่มเด็กเล็กและผู้สูงอายุ ซึ่งมักได้รับผลกระทบต่อสุขภาพได้ง่าย เพื่อป้องกันการเกิดโรคต่างๆ ที่เกี่ยวกับระบบทางเดินหายใจ โดยเฉพาะโรคไข้หวัด สมุนไพรไทยที่ควรกินเพื่อเสริมภูมิต้านทานในช่วงหน้าฝน ได้แก่ กระเทียม หอมแดง กระชาย ขิง ข่า ตระไคร้ ผักต่างๆ หลากสี ที่อุดมไปด้วยสารต้านอนุมูลอิสระและวิตามินซี ซึ่งผักและสมุนไพรเหล่านี้มีสรรพคุณเผ็ดร้อนสามารถช่วยบรรเทาอาการหวัดและเสริมภูมิต้านทานให้ร่างกายแข็งแรงนอกจากนี้ ควรกินผลไม้ที่มีวิตามินซีสูงเป็นประจำ เช่น ฝรั่ง มะละกอ ส้มโอ มะเฟือง ส้มเขียวหวานและกล้วยน้ำว้า เป็นต้น